《手植桧》
宋代·孔舜亮

圣人嘉异种，移对诵弦堂。
双本无今古，千年任雪霜。
右旋符地顺，在纽象乾纲。
影覆诗书府，根盘礼义乡。
盛同文不朽，高与道相当。
洙泗滋荣茂，龟蒙借郁苍。
毓灵全木帝，钟秀极勾芒。
气爽群居席，烟凝数仞墙。
阴连槐市绿，子落杏坛香。
布露周千尺，腾凌上百常。
傍欺泮林小，远笑峄桐黄。
屹若擎天柱，森如出日桑。
风中雕虎啸，云际老龙骧。
直欲惊魑魅，端疑待凤凰。
鳞差阙巩甲，干错羽林枪。
大节忠臣概，坚心志土方。
鲁宫侵不得，秦火纵何伤。
宣子休夸树，姬人漫爱堂。
松卑虚视爵，花贱柱封王。
谁念真儒迹，何当议宠章。

作者简介：孔舜亮，字君亮，会稽（今浙江绍兴）人。孔子四十六代孙。哲宗元祐二年（一○八七）以中散大夫致仕，封柱国、会稽县开国伯。事见《阙里志》卷二。